Венсан Воатюр
Песен

Превод от френски: Кирил Кадийски, 2004

chitanka.info

Придворният ще влезе в гроба —

не го поканили на лов.

И кой от ревност, кой от злоба,

а аз умирам от любов.

Орелът Прометей кълве го

и с клюна хищен е готов

да бъде до смъртта край него…

А аз умирам от любов.

Тирсис, овчарят на Виргилий,

простора цепи с жален зов,

оглася хълми и могили,

а аз умирам от любов.

Ще трогне камъните даже,

в гората всеки вопъл нов

за мъката му ще разкаже,

а аз умирам от любов.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.